Itä-Suomen yliopistossa on tehty uraauurtavaa työtä sosiaali- ja terveydenhuollon osaajien moniammatillisten opintojen kehittämisessä. Syksystä alkaen kaikki sosiaali- ja terveysalan tutkintoja opiskelevat osallistuvat opintojensa aikana yhteisiin sosiaali- ja terveydenhuollon moniammatillisiin (Sote) -opintoihin.
– Sosiaali- ja terveydenhuolon alan ammattiryhmät ovat pitkään olleet eriytyneitä, vaikka moniammatillisesta yhteistyöstä on keskusteltu kauan. Työelämässä on kuitenkin vaikea tehdä yhteistyötä, jos erillisiin ammatteihin on sosiaalistuttu jo koulutuksessa, moniammatillisia Sote-opintoja koordinoiva yliopistonlehtori Tuula Kivinen sanoo.
Akateeminen rehtori Harri Siiskonen muistuttaa, että uuden koulutusavauksen taustalla on Suomen laaja-alaisin sosiaali- ja terveydenhuollon koulutustarjonta.
– Tämä luo meille erinomaiset edellytykset vastata sote-integraation moniammatillista osaamista edellyttäviin haasteisiin. Laadukkaalle, tutkimukseen pohjautuvalle moniammatilliselle koulutukselle on olemassa suuri tarve.
Tänä lukuvuonna opiskelijoille tarjotaan yhdeksän opintopisteen laajuiset moniammatilliset sote-opinnot. Kaikki alan opiskelijat suorittavat vähintään viisi opintopistettä, johon sisältyy pakollisena sosiaali- ja terveyspalvelujärjestelmään perehdyttävä opintojakso. Tulevaisuudessa opintoihin osallistuu noin 700 opiskelijaa vuosittain.
Opinnot on kehitetty yhteistyössä usean oppiaineen kanssa.
– Emme ole koskaan aiemmin tehneet näin isossa mittakaavassa oppiainerajat ylittävää opetusta, Kivinen kertoo.
Opetuksessa hyödynnetään erilaisia opetusmenetelmiä monipuolisesti. Opetukseen suunnatulla kehittämisrahalla on suunniteltu kotihoitoa koskeva simulaatio. Lisäksi hyödynnetään muun muassa verkkopedagogiikkaa.
– Meillä on iso joukko opiskelijoita eri pääaineista, joten kehitämme jatkuvasti uudenlaisia joustavia opiskelemisen tapoja. Opetuksessa on jatkuvan kehittämisen idea, ja keräämmekin opiskelijoilta palautetta kaikista opintojaksoista.
Syksyllä uusi koulutuskokonaisuus käynnistyi moniammatillisen sote-johtamisen kurssilla. Sosiaalityötä opiskelevan Miia Karttusen mielestä johtamisen kehittäminen erityisesti asiakkaiden näkökulmasta on kiinnostavaa.
– Tulevaisuudessa sosiaalityössäkin on entistä vahvemmin pystyttävä perustelemaan, miksi työtä tehdään.
Tämä vaatii sitä, että osaamisen johtaminen korostuu entistä enemmän. On hienoa, että jo opinnoissa päästään ylittämään ammattirajoja.
Hammaslääketieteen opiskelija Jonni Nykäsen opinnoissa käydään jo nyt paljon läpi lääkäreiden ja hoitajien yhteistyötä.
– On hyvä, että tätä laajennetaan ja opetetaan toimimaan sosiaali- ja terveysalan uudessa ympäristössä. Eihän kukaan meistä työskentele omassa kuplassaan vaan usein osana isoa organisaatiota.